tartuNLP/wikipedia-smugri-20251201 huggingface dataset:
Australian ralli 1995

Australian ralli 1995 (viralliselta nimeltään "8. Rally Australia") oli rallin maailmanmestaruussarjan kilpailu kaudella 1995. Kilpailu järjestettiin 15.–18. syyskuuta 1995 Perthissä. Kilpailu oli kauden kolmanneksi viimeinen ja erikoiskokeiden yhteispituus oli .
Tapahtumia.
Carlos Sainz palasi auton rattiin kun edellinen Uuden-Seelannin kilpailu jäi häneltä väliin pyöräilyonnettomuuden vuoksi. Sainz joutui kuitenkin keskeyttämään oksan rikottua auton jäähdyttimen. Kenneth Eriksson kertoi osuneensa samaan oksaan, mutta vältti täpärästi auton rikkoutumisen. Didier Auriol kaatoi autonsa ensimmäisenä päivänä. Mäkinen menetti aikaa jousituksen rikkoutumiseen viimeisellä etapilla. François Delecour suistui puihin ja joutui keskeyttämään.
Messeix

Messeix on kunta Ranskassa Puy-de-Dômen departementissa Auvergne-Rhône-Alpesin alueella. Se sijaitsee noin 61 kilometriä Clermont-Ferrandin kaupungista länteen.
Kuntaa rajaa kolme jokea: Dordogne, Chavanon ja Clidane. Kunnan alueelta on löydetty roomalaisten talojen perustuksia, joista yhdessä oli jäljellä roomalaisen lattialämmitysjärjestelmän hypokaustin osia. Keskiajalla Messeix oli kirkkonsa ympärille rakennettu kaupunki. Saint-Pierren kirkko on peräisin 1100-luvulta. Kirkkoon tehtiin muutostöitä 1300- ja 1400-luvuilla, tosin alkuperäisiä elementtejä säilyttäen.
Messeix’n hiilikaivos avattiin vuonna 1831. Kaivostoiminta oli kannattavaa koko 1800-luvun, ja tuotanto- ja työntekijämäärät kasvoivat tasaisesti. Toinen maailmansodan aikana vuonna 1946 kaivokset kansallistettiin. Kaivokset suljettiin vuonna 1988, ja vuonna 1990 perustettiin yhdistys säilyttämään Saint-Louisin kaivos ja muuttamaan se kaivosmuseoksi.
Volynian ja Itä-Galitsian joukkomurhat

Volynian verilöyly () oli ukrainalaisten nationalistien paikallisten ukrainalaisten siviilien aktiivisella tuella toteuttama puolalaisten kansanmurha, joka suoritettiin natsi-Saksan miehittämillä Puolan toisen tasavallan itäalueilla (Volynian, Lwówin, Tarnopolin ja Stanisławówin voivodikunnissa) vuosina 1943–1944. Verilöyly huipentui kesällä 1943. Joukkomurhien kohteina olivat useimmiten puolalaiset, mutta pienemmässä määrin myös venäläiset, ukrainalaiset, juutalaiset, armenialaliset, tšekit sekä muut Volynian ja Itä-Galitsian asukkaat. Uhrien määrä ei ole tarkasti tiedossa. Monet historioitsijat arvioivat sen olevan yli 100 000. Kostotoimien uhreiksi joutui noin 3 000 ukrainalaista.
Mikronesian federaation presidentti

Mikronesian federaation presidentti () on Mikronesian federaation valtionpäämies, joka on vastuussaa toimeenpanevan vallan käytöstä liittovaltiossa. Vuonna 1979 ensimmäiseksi presidentiksi valittiin Tosiwo Nakayama. Nykyisenä presidenttinä toimii Wesley Simina, joka valittiin virkaansa 11. toukokuuta 2023, jolloin hän myös vannoi virkavalansa.
Presidentin virka-asunto sijaitsee Palikirissa. Vuonna 2021 presidentin palkka oli 80 000 dollaria vuodessa.
Pätevyysvaatimukset ja valinta.
Mikronesian perustuslain mukaan presidentiksi valittavan henkilön tulee täyttää seuraavat ehdot:
Presidentin valitsee maan kongressi ensimmäisen istuntonsa aikana vaalipiirittömien senaattorien keskuudesta. Virkakausi kestää neljä vuotta ja sama henkilö voidaan valita uudelleen kerran. Samoissa vaaleissa valitaan myös varapresidentti.
Tehtävät.
Presidentti nimittää hallituksen ja siihen kuuluvat nimisterit. Muita presitentin perustuslaillisia tehtäviä ovat:
Luettelo presidenteistä.
Lähde:
Mikronesian federaation kansalaisuus

Mikronesian federaation kansalaisuus on laillinen suhde yksittäisen henkilön ja Mikronesian federaation välillä. Maassa noudatetaan lähtökohtaisesti ius sanguinis -periaatetta.
Compact of Free Association -sopimuksen nojalla Mikronesian federaation kansalaisilla on lupa oleskella ja työskennellä Yhdysvalloissa toistaiseksi. Hakemuksen perusteella kansalaisuutensa saaneiden kohdalla tähän on oikeus vasta sen jälkeen, kun henkilö on asunut Mikronesian federaatiossa vähintään viisi vuotta.
Kansalaisuuden saaminen syntymällä.
Perustuslain mukaan kaikki sellaiset henkilöt, jotka olivat Tyynenmeren saarten huoltohallintoalueen kansalaisia ja asuivat vakituisesti nykyisen Mikronesian federaation alueella, ovat automaattisesti Mikronesian federaation kansalaisia perustuslain tultua voimaan. Myös sellaiset henkilöt saavat maan kansalaisuuden syntyessään, joiden vähintään toisella vanhemmista oli Mikronesian federaation kansalaisuus lapsen syntyessä. 
Kansalaisuuden saaminen hakemuksella.
Hakemuksen perusteella Mikronesian federaation kansalaisuus voidaan myöntää henkilölle, joka täyttää seuraavat ehdot:
Henkilöt, joilla ei ole mikronesialaisia sukujuuria tai eivät ole Mikronesian federaation kansalaisen adoptoimia, tarvitsevat erillisen luvan Mikronesian parlamentilta kansalaisuuden vastaanottamiseksi.
Kaksoiskansalaisuus ja kansalaisuuden menettäminen.
Mikronesian federaatio sallii kaksoiskansalaisuuden. Syntyperäisten kansalaisten on aiemmin tullut viimeistään kolmen vuoden kuluttua siitä, kun henkilö täyttää 18 vuotta, ilmoittaa Mikronesian federaation viranomaisille aikomuksestaan säilyttää Mikronesian federaation kansalaisuus ja luopua muista mahdollisista kansalaisuuksistaan.
Kansalaisuuden menettäminen on mahdollista myös siinä tilanteessa, että Mikronesian federaation kansalainen hankkii jonkun toisen maan kansalaisuuden tai palvelee vapaaehtoisesti jonkun vieraan valtion asevoimissa (poikkeuksena Yhdysvaltain asevoimat). Monista Oseanian maista poiketen Mikronesian federaatio ei edellytä, että kansalaisuudestaan vapaaehtoisesti luopuvilla olisi jonkun toisen maan kansalaisuus valtiottomuuden estämiseksi.
Mikronesialaisten diasporan kasvaessa maassa päädyttiin vuonna 2023 muuttamaan perustuslakia siten, että kaksoiskansalaisuus on vastaisuudessa sallittu.
Holdhusin kirkko

Holdhusin kirkko () on Bjørnafjordenin kunnassa Vestlandin läänissä Norjassa sijaitseva puinen pitkäkirkko , jonka nykyinen ulkoasu on vuodelta 1726. Tätä edeltävältä ajalta rakennuksen historia on epäselvä, mutta paikalla on todennäköisesti ollut alun perin keskiaikainen sauvakirkko.
Strandvikin kirkko

Strandvikin kirkko () on Bjørnafjordenin kunnassa Vestlandin läänissä Norjassa sijaitseva puinen pitkäkirkko vuodelta 1857.
Hålandsdalin kirkko

Hålandsdalin kirkko () on Bjørnafjordenin kunnassa Vestlandin läänissä Norjassa sijaitseva puinen pitkäkirkko vuodelta 1890.
Sundvorin kirkko

Sundvorin kirkko () on Bjørnafjordenin kunnassa Vestlandin läänissä Norjassa sijaitseva puinen pitkäkirkko vuodelta 1927.
Fusan kirkko

Fusan kirkko () on Bjørnafjordenin kunnassa Vestlandin läänissä Norjassa sijaitseva kivinen pitkäkirkko vuodelta 1961.
Hunstadin kirkko

Hunstadin kirkko () on Bodøn kunnassa Nordlandin läänissä Norjassa sijaitseva betonikirkko vuodelta 2013.
Bodinin kirkko

Bodinin kirkko () on Bodøn kunnassa Nordlandin läänissä Norjassa sijaitseva kivinen pitkäkirkko 1200-luvulta.
Erik Eriksenin hallitus

Erik Eriksenin hallitus oli Tanskan hallitus 30.10.1950–30.9.1953. Se koostui Venstrestä ja Konservatiiveista.
Ministerit.
Pääministeri
Ulkoministeri
Valtiovarainministeri
Sisä- ja asuntoministeri
Oikeusministeri
Opetusministeri
Kirkkoministeri
Puolustusministeri
Julkisten töiden ministeri 
Maatalousministeri
Kalastusministeri
Kauppa-, teollisuus- ja merenkulkuministeri
Työ- ja sosiaaliministeri
Ole Bjørn Kraft

Ole Bjørn Kraft (17. joulukuuta 1893 Kööpenhamina – 2. joulukuuta 1980 Frederiksberg) oli tanskalainen konservatiivisen kansanpuolueen poliitikko, joka oli kansankäräjien jäsen vuosina 1926–1964 ja toimi Tanskan puolustusministerinä vuonna 1945 sekä ulkoministerinä 1950–1953. Kraft kannatti läheistä yhteistyötä sekä Naton ja YK:n puitteissa että pohjoismaisella ja eurooppalaisella tasolla.
Thomas Bartholin

Thomas Bartholin (20. lokakuuta 1616 – 4. joulukuuta 1680) oli tanskalainen lääkäri, joka toimi Kööpenhaminan yliopiston anatomian professorina vuodesta 1648. Hän kuvaili ihmisen imusuoniston samoihin aikoihin kuin ruotsalainen Olof Rudbeck, ja heidän välilleen muodostui kiista siitä, kumpi oli ensimmäinen. Bartholin julkaisi muun muassa uuden version isänsä Caspar Bartholinin lääketieteen oppikirjasta sekä reseptikokoelman "Dispensatorium Hafniense" (1658).
Akropolis-ralli 2024

Akropolis-ralli 2024 oli rallin maailmanmestaruussarjan kilpailu kaudella 2024. Kilpailu järjestettiin 5.–8. syyskuuta 2024 ja kilpailun huoltopaikka oli Lamíassa.
Kilpailijat.
Kilpailuun ilmoittautui 72 autokuntaa. Ilmoittautuneissa oli yhdeksän Rally1-autokuntaa, joiden lisäksi mukana oli WRC2-, WRC3- ja JWRC-sarjoissa kilpailevia autokuntia.
Erikoiskokeet.
Kilpailussa ajettiin 15 erikoiskoetta, joiden yhteispituus oli . Siirtymiä oli ja kokonaispituus oli .
Tapahtumia.
Kilpailun voittoon ajoi Thierry Neuville. Perjantaina aamupäivällä Neuvillellä oli moottorin käyntihäiriö ja Ogierilla oli turbo-ongelma erikoiskokeella viisi. Lauantaina Tänak joutui vaihtamaan rengasta kahdesti erikoiskokeella seitsemän. Sordo sai rengasrikon erikoiskokeella yhdeksän. Sunnuntain viimeisellä erikoiskokeella Ogier kaatoi auton, mutta pääsi jatkamaan maaliin ja sai lauantain sijoituksen mukaiset pisteet. Perjantaina Evans kärsi rengasrikon ja turbo-ongelmista sekä kaatoi auton lauantaina erikoiskokeella 11. Katsuta oli perjantaina kilpailussa toisena kun hän osui puuhun erikoiskokeella kolme ja joutui keskeyttämään. Fourmaux osui perjantaina kiveen, joka rikkoi ohjauksen ja joutui keskeyttämään. Munster joutui keskeyttämään erikoiskokeella yhdeksän ajettuaan ojaan. Kilpailun aikana kahdeksan yhdeksästä Rally1-autokunnasta kohtasi murheita, jotka vaikuttivat lopputulokseen. Sami Pajari voitti WRC2-luokan kilpailun. Pajari ja Robert Virves ajoivat kilpailussa saman ajan, jolloin voitto päätettiin ensimmäisen erikoiskokeen voiton mukaan. Viimeisellä erikoiskokeella Pajari menetti aikaa tyhjenevän renkaan vuoksi ja Virvesillä oli ongelma vaihteenvaihtovivun kanssa. Yleiskilpailussa Pajari sijoittui neljänneksi. Norbert Maior voitti WRC3-luokan kilpailun. Romet Jürgenson varmisti JWRC-sarjan mestaruuden sijoittumalla luokassa toiseksi.
Barsaat (vuoden 1949 elokuva)

Barsaat (, ) on vuonna 1949 ensi-iltansa saanut intialainen hindinkielinen romanttinen draamaelokuva, jonka on ohjannut ja tuottanut Raj Kapoor. Päärooleja näyttelevät Nargis ja Kapoor.
"Barsaat" oli Raj Kapoorin toinen ohjaus "Aagin" (1948) jälkeen ja ensimmäinen suuri menestys. Elokuvan juliste, jossa sankari pitelee käsivarrellaan sankaritarta ja toisessa kädessään viulua, toimi inspiraationa R. K. Filmsin kuuluisalle logolle.
Juoni.
Kaupunkilaiset Pran ja Gopal rakastuvat kyläläistyttöihin lomalla. Kotiin palattuaan Gopal jatkaa flirttailua muiden tyttöjen kanssa, mutta Pran ymmärtää olevansa todella rakastunut.
TGV Atlantique

TGV Atlantique (TGV-A) on toisen sukupolven ranskalainen TGV-suurnopeusjunayksikkö, joilla SNCF on liikennöinyt vuodesta 1989. Alstom rakensi kaikkiaan 105 junayksikköä, vuosina 1988–1992.
"Atlantique" on ranskaa ja tarkoittaa genetiivimuotoista sanaa "Atlantin". TGV Atlantique kääntyy siis suomeksi muotoon "Atlantin TGV". Nimi tulee Atlantin valtameren suuntaan kulkevasta LGV Atlantique -suurnopeusradasta, jolle Atlantique-junat alun perin suunniteltiin.
Historia.
TGV Atlantique seurasi ensimmäisen sukupolven TGV-junaa, TGV Sud-Estiä. Atlantique-junien väritys oli alun perin hopea-sininen, mutta myöhemmin värityksiä ja brändejä on ollut muitakin, kuten "Carmillon" ja TGV inOui. Junayksiköitä rakennettiin yhteensä 105 kappaletta.
18. toukokuuta 1990 modifioidulla Atlantique-junayksiköllä tehtiin uusi junien nopeusennätys, kun sillä ajettiin 515,3 km/h. Nopeusennätysajoja oli tehty muitakin jo aiemmin, mutta niillä yllettiin pienemmille nopeuksille. Vuonna 2007 uuden ennätyksen teki jälleen TGV, kun V150-koejunalla ajettiin yli 574 km/h.
TGV Atlantique -junien romutus on ollut käynnissä vuodesta 2015. Atlantiquesta seuraavan eli kolmannen sukupolven TGV on TGV Réseau, joista ensimmäiset tulivat käyttöön vuonna 1993.
Tekniikka.
TGV Atlantique -yksikkö on 237,5 metriä pitkä ja noin 450 tonnia painava, eli edeltäjänsä Sud-Estiä pidempi ja painavampi. Atlantiquessa käytetään synkronisia ajomoottoreita. Junan tuottama maksimiteho on 8 800 kW, sekin edeltäjäänsä suurempi. Junayksikön koostumus on samankaltainen kuin Sud-Estissä eli junan päissä on liikevoiman antavat moottorivaunut ja keskellä matkustajavaunut, mutta matkustajavaunujen lukumäärää on kasvatettu kahdeksasta kymmeneen. Kaikki vaunut ovat teleillä kiinni toisissaan.
Atlantiquen suurin sallittu nopeus on 300 km/h. Sud-Estien tapaan junayksiköt ovat rataverkon säihköistyserojen takia kaksivirtaisia: 25 kV 50 Hz AC ja 1,5 kV DC.
Nokia 6310 (2024)

Nokia 6310 (2024) on HMD Globalin huhtikuussa 2024 julkaisema matkapuhelin. Puhelimessa on 2,8 tuuman näyttö, Series 30+ -käyttöjärjestelmä, MP3-soitin, FM-radio ja microSD-muistikorttipaikka. Tallennustilaa on 16 megatavua ja kameran tarkkuus on 0,3 megapikseliä. Akun kapasiteetti on 1 450 milliampeerituntia, ja puhelimen valmiusaika on 27 päivää.
Luis Martínez

Luis Martínez -nimisiä henkilöitä ovat:
Heropanti

Heropanti on vuonna 2014 ensi-iltansa saanut intialainen hindinkielinen romanttinen toimintaelokuva, jonka on ohjannut Sabbir Khan ja tuottanut Sajid Nadiadwala. Päärooleja näyttelevät ensimmäisessä hindielokuvassaan Tiger Shroff ja Kriti Sanon.
Juoni.
Kaksi nuorta löytävät rakkauden väkivaltaisesta ympäristöstään huolimatta.
Vastaanotto.
Box Office India julisti "Heropantin" 726 miljoonan rupian tuotollaan ”hitiksi”.
Martin Roche

Martin Roche (15. elokuuta 1855 – 4. kesäkuuta 1927) oli yhdysvaltalainen arkkitehti. Roche työskenteli aluksi William Le Baron Jenneyn arkkitehtitoimistossa, kunnes siirtyi Holabird &amp; Simonds -arkkitehtitoimiston palvelukseen. Ossian Simonds jätti yrityksen vuonna 1883 keskittyäkseen maisemasuunnitteluun. Tämän jälkeen arkkitehtitoimiston nimeksi muutettiin Holabird &amp; Roche osakkaiden William Holabirdin ja Martin Rochen mukaan.
Holabird &amp; Roche kehittivät monia Chicagon kouluun liitettyjä innovaatioita, kuten julkisivujen suuret ikkunat, jotka toivat toimistorakennuksiin enemmän luonnonvaloa. Toimisto suunnitteli 1800-loppupuolella useita tunnettuja rakennuksia, kuten Marquette Building, Cable Building ja Gage Building.
Roche oli taitava suunnittelija, jolla oli silmää goottilaiselle arkkitehtuurille. Hän suunnitteli maailman ensimmäisen goottilaistyylisen pilvenpiirtäjän Chicagon yliopistoklubille. Pilvenpiirtäjä valmistui vuonna 1908. Vuonna 1924 Holabird &amp; Roche suunnitteli Chicagoon uusklassismia edustavan Soldier Field -stadionin.
Holabird kuoli vuonna 1923 ja Roche 1927. Holabirdin poika John alkoi johtaa arkkitehtitoimistoa John Rootin kanssa, ja yritys sai uuden nimen Holabird &amp; Root. Arkkitehtitoimisto toimii edelleen.
Vankien vaihto

Vankien vaihto on kahden osapuolen välinen sopimus, jolla ne vapauttavat hallussaan olevia vankeja. Kyseessä voi olla esimerkiksi sotavankeja, vakoojia tai panttivankeja.
August Hellemans

August Hellemans (21. kesäkuuta 1907 Kapelle-op-den-Bos, Belgia – 4. toukokuuta 1992) oli belgialainen jalkapalloilija, pelipaikaltaan puolustava keskikenttäpelaaja.
Hellemans edusti urallaan RFC Mechleniä 1926–1938 ja Louviéroisea 1938–1944. Hän debytoi Belgian A-maajoukkueessa kesäkuussa 1928 ja pelasi joukkueessa 28 ottelua. Hän kuului joukkueen kokoonpanoon vuoden 1930 maailmanmestaruuskilpailuissa, jossa hän pelasi kaksi täysimittaista ottelua. Lisäksi hän pelasi sekä MM-kilpailuissa 1934 että kesäolympialaissa 1928.
Simón Bolívarin muistomerkki (Praha)

Simón Bolívarin muistomerkki (tšk. "Pomník Simóna Bolívara") on patsas Tšekin pääkaupungin Prahan Bubenečin kaupunginosassa. Se esittää 1800-luvun alun venezuelalaista vapaustaistelijaa Simón Bolívaria. 
Teoksen kuvaus.
Teos sijaitsee Prahan Bubenečissä, Kenraali Lázaro Cárdenasin puistossa lähellä Stromovkaa. Se on pystytetty puolipyöreälle alustalle, jonka keskustassa on 1,8 metriä korkea jalusta, jonka päällä on sotilasunivormuista Bolívaria kuvaava pronssipatsas. Sitä ympäröivät kuusi viistoon hakattua kiveä, joihin kuhunkin on kirjoitettu espanjaksi ne maat, joita Bolívar oli mukana vapauttamassa (Bolivia, Ecuador, Kolumbia, Panama, Peru ja Venezuela).
Patsaan kummallekin puolelle on sijoitettu muistolaatta. Niistä vasemmanpuoleiseen on lisätty Venezuelan kansallistunnus.
Vasemmanpuoleisen muistolaatan teksti:
Oikeanpuoleisen muistolaatan teksti:
Historia.
Patsaan loi kuvanveistäjä Jan Hána vuosina 1980–1983 ja sen arkkitehtonisen ratkaisun toteutti Stanislav Hubička. Patsas paljastettiin 21. kesäkuuta 1983.
Sen alkuperäiset kuparilevyt varastettiin, ja uudet kivilevyt asennettiin vuonna 1999.
Marshallinsaarten presidentti

Marshallinsaarten presidentti (, marshalliksi "Būreejtōn in M̧ajeļ") on Marshallinsaarten valtionpäämies. Nykyisenä presidenttinä toimii Hilda Heine, joka aloitti nykyisessä virassaan 3. tammikuuta 2024. 
Presidentin valitsee Nitijeļā, eli Marshallinsaarten parlamentti, omien edustajiensa keskuudesta nelivuotiskaudelle. Kausien määrää ei ole rajattu. Presidentiksi valittavan henkilön tulee olla parlamentin edustaja ja sitä kautta hänen pätevyysvaatimuksensa ovat samat kuin kansanedustajilla: vähintään 21-vuotias Marshallinsaarten kansalainen.
Vuonna 1980 säädetyn lain mukaan presidentin palkka on 60 000 dollaria vuodessa. Presidentin ollessa kykenemätön hoitamaan virkaansa, sitä hoitaa joku ennalta nimetty ministeri tai parlamentin puhemiehen nimittämä ministeri. Perinteisesti hallitukseen on kuulunut ministeri, jonka virallinen titteli on presidenttiä avustava ministeri (), minkä lisäksi hänellä voi olla myös muita vastuualueita.
Luettelo presidenteistä.
Lähde:
Wish I Had an Angel

Wish I Had an Angel on suomalaisyhtye Nightwishin kappale ja single albumilta "Once". Kappaleen on kirjoittanut Tuomas Holopainen, ja single julkaistiin 27. syyskuuta 2004. Kappale ylsi Suomen singlelistan ensimmäiselle sijalle viikolla 40 vuonna 2004.
Lapiorauskut

Lapiorauskut (Platyrhinidae) on sähkörauskukaloihin kuuluva rustokalaheimo. Heimon lajeja elää Tyynessämeressä. Heimon lajit luettiin aiemmin kuuluviksi kitararauskuihin.
Lajit ja anatomia.
Lapiorauskuihin kuuluu kaksi sukua ja neljä tai viisi lajia. Heimon lajit voivat kasvaa 30–90 cm pitkiksi. Ruumis on litteä ja kiekko on puoliympyrän muotoinen tai kolmiomainen. Lapiorauskujen pitkähkö pyrstö kapenee pyrstöevää kohden ja siinä on kaksi melko kookasta selkäevää. Heimon kalojen selkäpuolen ja pyrstön ihossa on piikkejä.
Levinneisyys ja elintavat.
Lapiorauskuja tavataan Tyynessämeressä lähellä Pohjois-Amerikan ja Aasian rannikkoa lauhkeissa ja lämpimissä vesissä. Ne elävät pehmeillä pohjilla aina 160 metrin syvyyteen merenpinnasta. Heimon lajien ravintoa ovat äyriäiset, nilviäiset ja madot. Lapiorauskut ovat ovovivipaarisia eli naaras synnyttää kuoriutuneet poikaset.
Marshallinsaarten kansalaisuus

Marshallinsaarten kansalaisuus on laillinen suhde yksittäisen henkilön ja Marshallinsaarten välillä. Maassa noudatetaan lähtökohtaisesti ius sanguinis -periaatetta.
Compact of Free Association -sopimuksen nojalla Marshallinsaarten kansalaisilla on lupa oleskella ja työskennellä Yhdysvalloissa toistaiseksi. Hakemuksen perusteella kansalaisuutensa saaneiden kohdalla tähän on oikeus vasta sen jälkeen, kun henkilö on asunut Marshallinsaarilla vähintään viisi vuotta.
Kansalaisuuden saaminen syntymällä tai ilmoituksella.
Syntyperäisiä Marshallinsaarten kansalaisia ovat sellaiset henkilöt, jotka olivat Tyynenmeren saarten huoltohallintoalueen kansalaisia ja heillä itsellään tai heidän vanhemmillaan oli oikeuksia Marshallinsaarten maihin nykyisen perustuslain astuessa voimaan. Myös sellaiset henkilöt, joiden vanhemmista vähintään toisella on lapsen syntyessä Marshallinsaarten kansalaisuus, saavat kansalaisuuden automaattisesti. Marshallinsaarten alueella syntyneet lapset saavat kansalaisuuden ainoastaan, jos he eivät voi saada minkään muun maan kansalaisuutta.
Ilmoituksella kansalaisuuden voi saada henkilö, jolla on todistettavasti kiinteät suhteet Marshallinsaariin. Tällaisiksi suhteiksi lasketaan muun muassa:
Marshallinsaarten kansalaisen adoptoima lapsi voi saada kansalaisuuden ilmoituksella, kun he ovat asuneet maassa vähintään viisi vuotta.
Kansalaisuuden saaminen hakemuksella.
Hakemuksen perusteella Marshallinsaarten kansalaisuus voidaan myöntää henkilöille, jotka täyttävät seuraavat ehdot:
Huomionarvoista on myös se, että Marshallinsaarten parlamentti asettaa vuotuisen kiintiön sille, kuinka monelle henkilölle kansalaisuus voidaan myöntää. Toinen merkittävä huomio on se, että avioliitto Marshallinsaarten kansalaisen kanssa ei oikeuta minkäänlaiseen helpotettuun hakuprosessiin. Sen sijaan merkittävät julkiset panostukset Marshallinsaarten hyväksi lasketaan perusteeksi helpotetulle hakuprosessille.
Kaksoiskansalaisuus ja kansalaisuuden menettäminen.
Marshallinsaaret ei suoranaisesti kiellä kaksoiskansalaisuutta. Maan parlamentti voi kuitenkin lain nojalla estää henkilöitä ilmoittautumasta Marshallinsaarten kansalaiseksi, mikäli se niin päättää ennen kuin henkilö on ilmoittautunut myös Marshallinsaarten kansalaiseksi. Tätä ei kuitenkaan sovelleta tapauksissa, joissa henkilö on syntyperäinen kansalainen. Henkilöt, jotka ovat tehneet jonkin merkittävän julkisen panostuksen Marshallinsaarten hyväksi, saavat myös pitää toisen kansalaisuutensa.
Marshallinsaarten kansalaisuudesta on mahdollista luopua hakemuksella, mutta henkilöllä pitää todistettavasti olla jonkin muun maan kansalaisuus, jonka hän aikoo ottaa vastaan. Myös sellaiset henkilöt, jotka ottavat vastaan toisen maan kansalaisuuden (paitsi mennessään naimisiin ulkomaalaisen kanssa), menettävät Marshallinsaarten kansalaisuuden. Hakemuksen perusteella kansalaisuutensa saaneet voivat myös menettää sen, mikäli he ovat pimittäneet tai antaneet väärä tietoa hakuprosessin aikana tahi syyllistyvät vakaviin rikoksiin kuten maanpetokseen tai vakoiluun. Kansalaisuudesta luopuminen ei ole mahdollista Marshallinsaarten ollessa sotatilassa.
Nordic Plug

Nordic Plug on vuonna 2021 perustettu suomalainen yksityisomisteinen yritys. Yritys on erikoistunut sähköautojen ja lataushybridien lataustarvikkeisiin ja sille on myönnetty Avainlippu.
Nordic Plugilla on vuonna 2024 toimistot ja keskusvarasto Tampereella ja Raisiossa. Yrityksen toimitusjohtaja on Asko Taneli Ikonen.
Toiminta.
Yrityksen perustaminen sai alkunsa vuonna 2021 kun yhtiön perustaja Taneli Ikonen huomasi autoalalla työskennelleen ystävän kanssa Suomesta puuttuvan yrityksen, joka erikoistuu sähköautojen kotilataamiseen.
Yritys maahantuo ja jakelee sähköajoneuvojen kotilatauslaitteita yhteistyössä muun muassa DEFA:n, Tesla:n ja go-e GmbH kanssa. Operatiivisen toiminnan käynnistyttyä Nordic Plug on kasvattanut toimintaansa nopeasti vuosittain. Yritys on usein esillä mediassa kertomassa sähköautoilun ja lataamisen vaikutuksesta kotimaassa sekä kuluttajakäyttäytymisestä.
Nordic Plugin liikevaihto ylitti ensimmäisen kerran miljoonan euron rajan tilikaudella 2023.
Yhteistyökumppanit.
Yritys tekee yhteistyötä muun muassa Autoliiton, Taksiliiton sekä Suomen Omakotiliiton kanssa. Nordic Plug on Energiateollisuus ylläpitämän Sähköinen Liikenne ry:n jäsen.
Mike Peinovich

Mike Peinovich (s. 1977) on yhdysvaltalainen valkoinen nationalisti, joka saavutti keskeisen aseman alt-right-liikkeessä. Hän on käyttänyt myös pseudonyymiä Mike Enoch.
Peinovich varttui sanojensa mukaan liberaalissa protestanttiperheessä ja kiinnostui oikeistopolitiikasta kapinoidakseen. Hän oli vuosien ajan libertaari, jota kiinnostivat paleokonservatismi, anarkokapitalismi ja voluntarismi. Peinovich kuitenkin alkoi arvella, että vapaus ja markkinat eivät johtaisi parhaisiin lopputuloksiin kaikkien kannalta. Hänen mukaansa libertarismista tekee toimimatonta se, että se ei toimi kaikille. Peinovich päätyi niin kutsuttuun roturealismiin ja antisemitismiin. Vuonna 2012 hän perusti The Right Stuff -blogin. Elokuussa 2014 blogin kautta julkaistiin ensimmäinen "The Daily Shoah" -lähetys. Peinovich tuli tunnetuksi ohjelman juontajana. Hän alkoi kirjoittaa myös muihin julkaisuihin ja kiertää Yhdysvaltoja julkisena puhujana. 8chanin käyttäjät doksasivat Peinovichin tammikuussa 2017. Samalla hänen paljastettiin olleen jo kymmenen vuoden ajan naimisissa juutalaisen naisen kanssa. Peinovich myönsi väitteen paikkansapitävyyden, mutta kertoi jatkavansa toimintaansa ”Euroopan, Amerikan ja valkoisen rodun pelastamiseksi”. Richard B. Spencer tuki Peinovichia ja uskoi hänen pysyvän alt-right-liikkeen voimahahmona. Andrew Anglin piti avioliittoa juutalaisen kanssa ”yksityiselämän omituisuutena” ja painotti Peinovichin työtä valkoisen nationalismin edistämiseksi. Peinovich jatkoi "The Daily Shoah" -ohjelman juontamista.
Peinovich osallistui väkivaltaiseksi yltyneen Unite the Right Rallyn järjestämiseen. Hän on myöhemmin tukenut Palestiinaa Gazan sodassa. Peinovichin mukaan Israel on kansanmurhaan tähtäävä valtio. Hänen mukaansa yhdysvaltalaiset huijattiin tukemaan Israelia sen avulla, että juutalaiset hänen sanojensa mukaan hallitsevat pankkeja, tiedotusvälineitä ja poliitikkoja. Peinovichin mukaan valkoinen etuoikeus on valkoisia vastaan suunnattu salaliittoteoria, jonka tarkoitus on helpottaa valkoisten kansanmurhan suorittamista. Hän on muun muassa kritisoinut julkisen opetuksen rodullista tasa-arvoa ja pitänyt eroa valkoisten ja mustien yhteiskunnallisessa asemassa luontaisten taipumusten ja kykyjen eroista johtuvana. Peinovich on taustaltaan tietotekniikan insinööri.
Palaun presidentti

Palaun presidentti (palauksi "Merredel er a Belau", , ) on Palaun tasavallan valtionpäämies. Toimeenpanevaa valtaa käyttävät myös varapresidentti, päällikköjen neuvosto ja ministerit.
Nykyisenä presidenttinä toimii Surangel Whipps Jr., joka aloitti virassa 21. tammikuuta 2021.
Pätevyysvaatimukset ja valinta.
Perustuslain mukaan presidentiksi valittavan henkilön tulee täyttää seuraavat ehdot:
Presidentti valitaan suoralla kansanvaalilla, jossa valittavan henkilön tulee saada absoluuttinen enemmistö äänistä. Vaaleissa pidetään kaksi kierrosta. Presidentin virkakauden pituus on 4 vuotta, ja virkakausien määrä on rajoitettu kahteen.
Palkkio ja etuudet.
Vuonna 2024 presidentin vuosipalkkio oli 90 000 dollaria.
Vuonna 2025 istuva presidentti Whipps ehdotti, että entisille presidenteille myönnettäisiin 99 000 dollarin vuosittain maksettava eläke. Toistaiseksi Palaun maksaa entisille presidenteille eläkettä, joka on verotonta ja puolet presidentin ajan palkkiosta, mutta eläkettä saa vain kahdeksan vuoden ajan. Kumpikaan Palaun elossa olevista entisistä presidenteistä (Remengesau ja Toribiong) ei siis enää saanut eläkettä.
Luettelo presidenteistä.
Lähde:
Palaun kansalaisuus

Palaun kansalaisuus on laillinen suhde yksittäisen henkilön ja Palaun tasavallan välillä. Maassa noudatetaan lähtökohtaisesti ius sanguinis -periaatetta.
Kansalaisuuden saaminen syntymällä.
Syntyperäisiä Palaun kansalaisia ovat sellaiset henkilöt, jotka olivat Tyynenmeren saarten huoltohallintoalueen kansalaisia ja joilla oli vähintään yksi palaulaistaustainen vanhempi maan nykyisen perustuslain astuessa voimaan. Myös sellaiset henkilöt, joiden vanhemmista vähintään toisella on maan kansalaisuus lapsen syntyessä, lasketaan Palaun kansalaisiksi.
Compact of Free Association -sopimuksen nojalla Palaun kansalaisilla on lupa oleskella ja työskennellä Yhdysvalloissa toistaiseksi. 
Kansalaisuuden saaminen hakemuksella.
Hakemuksen perusteella Palaun kansalaisuus voidaan myöntää ainoastaan sellaisille henkilöille, joilla on todistettavasti sukujuuria Palaulla vähintään toisen vanhempansa puolelta. Kansalaisuutta ei ole mahdollista saada esimerkiksi asuttuaan maassa jonkun tietyn aikaa ja täyttämällä muita ehtoja, eikä myöskään menemällä naimisiin Palaun kansalaisen kanssa.
Vuonna 2010 Palaun korkein oikeus päätti, että ulkomaalaiset lapset, joiden adoptiovanhemmista vähintään toisella on palaulaista sukutaustaa, voivat saada maan kansalaisuuden hakemuksella.
Kaksoiskansalaisuus ja kansalaisuuden menettäminen.
Palau on sallinut kaksoiskansalaisuuden vuodesta 2008 lähtien.
Syntyperäiset Palaun kansalaiset eivät voi luopua kansalaisuudestaan. Hakemuksella kansalaisuutensa saaneet voivat menettää sen, mikäli kansalaisuus on saatu vilpillisesti tai tietoja salaamalla.
Mercadier

Mercadier oli merkittävä ranskalainen palkkasoturi ja sotilasjohtaja, joka toimi 1100- ja 1200-lukujen vaihteessa. Hänen koko nimeään tai syntyperäänsä ei ole tiedossa, mutta hän on tullut tunnetuksi erityisesti palveluksestaan Englannin kuningas Rikhard Leijonamielen (Rikhard I) aikana.
Mercadierin ura.
Palvelus Rikhard Leijonamielelle.
Mercadier toimi kuningas Rikhard I:n uskottuna palkkasoturina ja sotilasjohtajana. Hän johti joukkoja useissa merkittävissä taisteluissa, erityisesti Rikhardin sotaretkillä Ranskaa vastaan. Mercadier oli tunnettu kovasta ja pelottomasta luonteestaan, mikä teki hänestä erittäin arvostetun sotilaan.
Sotilaalliset saavutukset.
Yksi hänen tunnetuimmista saavutuksistaan oli Limousinin alueen piiritys vuonna 1199, jossa Mercadier osoitti suurta sotilaallista taitoa. Tämä kampanja oli osa Rikhardin pyrkimyksiä lujittaa valtaansa Ranskassa. Rikhardin kuoltua samana vuonna Mercadier jatkoi sotilaspalvelustaan, ja hänestä tuli vaikutusvaltainen hahmo Ranskan poliittisessa ja sotilaallisessa kentässä.
Rikhardin kuoleman jälkeen.
Kun Rikhard I kuoli vuonna 1199, Mercadier siirtyi hänen veljensä, kuningas Juhana Maattoman, palvelukseen. Mercadier jatkoi sotilasoperaatioitaan ja palkkasoturitoimintaansa, mutta hänen tarinansa päättyi pian traagisesti.
Kuolema.
Mercadierin kuolema oli yhtä väkivaltainen kuin hänen elämänsä. Hänet surmattiin vuonna 1200 Bordeaux'ssa, kun hän oli osallistumassa pääsiäisjuhlaan. Hänen surmaajansa oli Roger de Lacy -niminen henkilö, joka toimi todennäköisesti paikallisen aatelismiehen käskystä. Mercadierin kuolema oli osa laajempaa poliittista valtataistelua, jossa eri osapuolet pyrkivät hyötymään Rikhard Leijonamielen jälkeisestä valtatyhjiöstä.
Perintö.
Mercadierin maine elää edelleen hänen legendaarisen uransa ansiosta. Häntä pidetään yhtenä keskiaikaisen Euroopan merkittävimmistä palkkasotureista, ja hänen tarinansa on esimerkki siitä, kuinka palkkasoturit saattoivat nousta merkittäviin asemiin feodaaliyhteiskunnassa.
Peter Juhan

Peter Juhan (s. 19. elokuuta 1991 Vammala, oik. Petteri Koskinen) on suomalainen muusikko, DJ ja fetissivalokuvaaja. 
Nuoruus.
Peter Juhan syntyi ja varttui Pirkanmaan Vammalassa (nyk. Sastamala), esiintyen paikallisissa tapahtumissa muusikkona ja tanssijana. Valmistuttuaan lukiosta vuonna 2010, hän muutti 19-vuotiaana Turun Taideakatemiaan opiskelemaan klassista musiikkia, pääaineena lyömäsoittimet. Hän on lisäksi opiskellut Tampereen Konservatoriolla ja Helsingin Konservatoriolla.
Vuonna 2014 hän muutti Helsinkiin edistääkseen uraansa taiteilijana.
Taide.
Musiikki.
Vuodesta 2018 lähtien Juhan on julkaissut omakustanteisesti kaksi täyspitkää albumia sekä useita singlejä ja hän on tunnettu värikkäästä ja seksuaalisesta lava-esiintymisestä. Hän on maininnut tärkeimmiksi musiikillisiksi esikuvikseen muun muassa Princen, Grace Jonesin ja Madonnan.
Juhan esiintyy säännöllisesti DJ:nä homoyökerho DTM:ssä sekä työskentelee useiden suomalaisten HLBT+ tahojen ja ryhmien kanssa.
Vuonna 2024 Peter aloitti yhteistyön helsinkiläisen muusikko-tuottaja Dubious Gloomin kanssa ja perustivat yhtyeen nimeltä Big Boy Therapy.
Valokuvaus.
Juhan keskittyy valokuvataiteessaan BDSM- ja homokulttuuriin, sadomaskokismiin ja pornografiaan. Hänen taiteensa ottaa kantaa yhteiskunnan rakenteisiin, seksuaaliseen itseilmaisuun, pukeutumiseen ja ihmisoikeuksiin. Hän aloitti uransa kuvaten fetisisti miespuolisia ystäviään omassa studiossaan ja heidän kotonaan, ja pian kiinnostuksen kasvaessa siirtyen seksiklubeille ja fetissi-tapahtumiin. Hänen mallinsa ovat aitoja alojen henkilöitä ja edustavat laaja-alaisesti homokulttuurin kirjoa, kuten ihmiskoiria ja nahkamiehiä. 
Vuodesta 2022 Juhan on järjestänyt kolme soolo-näyttelyä Helsingissä. Hänen töitään on ollut esillä kahdesti Berliinissä; Folsom Europe 2023 ja Easter Berlin Leather Week 2023 yhteydessä. Juhan on itseoppinut valokuvaaja. 
Juhanin taiteeseen ovat vaikuttaneet valokuvataiteilijat kuten Boris Mikhailov, Rick Castro sekä Robert Mapplethorpe. 
Hänet valittiin alkuvuonna 2024 Tom of Finland Seuran varapuheenjohtajaksi.
Marraskuussa 2025 Sastamala Pride järjesti Sastamalan pääkirjastossa Juhanin valokuvanäyttelyn, jonka kaikki teokset kuitenkin poistettiin esiltä heti ensimmäisenä näyttelypäivänä, sillä kirjaston henkilökunta ei pitänyt niitä tilaan sopivina.
Yksityiselämä.
Juhan on homoseksuaali. Hän meni naimisiin yhdysvaltalaisen muusikon kanssa vuonna 2015, mutta he erosivat vuotta myöhemmin. Juhan on pescovegetaristi ja agnostikko.
Fomenko

Fomenko on muun muassa seuraavien henkilöiden sukunimi:
Katajanokan telakka

Katajanokan telakka sijaitsi Helsingin Katajanokan kaupunginosan itäosassa Merikasarmin välittömässä läheisyydessä. Alueella oli telakkatoimintaa jo ennen Suomen itsenäistymistä, mutta vuonna 1918 telakasta muodostettiin Valtion telakka -nimellä kulkenut laitos, joka aloitti telakka- ja korjaustoiminnan venäläisten rakentamissa konepajarakennuksissa. Vuonna 1919 Katajanokalla oli kaksi uivaa telakkaa sekä koneistus- viilaus-, puu- ja levytyöpajat. Se toimi puolustusvoimien huolto- ja korjaustelakkana. Vuonna 1928 otettiin käyttöön nimi Valtion Laivatelakka. Telakan vieressä toimi myös Helsingin romuliikkeen laivaromuttamo. 
Toisen maailmansodan aikana telakan alueella valmistettiin myös sotatarvikkeita, kuten kranaatinkuoria. Sodan jälkeen alkoi laajamittainen laivanrakennus sotakorvauksina Neuvostoliitolle. Kun vuonna 1946 suomalainen telakkatoiminta järjestettiin uudelleen, muodostettiin Valtion Metallitehtaiden Helsingin telakka, jonka päätelakka oli Katajanokalla ja sivutoimipiste Suomenlinnan telakalla. Katajanokka oli päätelakka muun muassa siksi, että sinne oli rakennettu Helsingin satamarata. 1920-luvulla Suomenlinnan ja Kaivopuiston välille suunniteltiin rautatiesiltaa Suomenlinnan telakan tarpeisiin, mutta sitä ei koskaan toteutettu. Vuonna 1951 Valtion Metallitehtaiden nimi muutettiin Valmet Oy:ksi. Samana vuonna sotakorvaukset päättyivät, mutta Neuvostoliitto pysyi merkittävimpänä asiakkaana.
Telakka työllisti noin tuhat työntekijää ja aiheutti huomattavaa läpikulkuliikennettä asuinkortteleiden ohi. Tilauskanta ja alusten koko kasvoivat vuosi vuodelta, kunnes Katajanokan ahtaus asetti lopulta rajoitteita tuotantovolyymin lisäämiselle. Kun jättialuksia ja suurtankkereita ei mahduttu rakentamaan, alettiin suunnitella siirtoa muualle. Vuonna 1974 käynnistettiin telakkatoiminta Vuosaaressa nykyisen Vuosaaren sataman alueella, ja Valmet lopetti telakkatoiminnan Katajanokalla ja Suomenlinnassa vuoteen 1977 mennessä. Helsingin kaupunki oli tyytyväinen saadessaan Katajanokalta maa-alueita muuhun käyttöön. Nykyään telakan alueella sijaitsee asuntoja.
Tongan kansalaisuus

Tongan kansalaisuus on laillinen suhde yksittäisen henkilön ja Tongan kuningaskunnan välillä. Maassa noudatetaan lähtökohtaisesti ius sanguinis -periaatetta.
Kansalaisuuden saaminen syntymällä.
Syntyperäisiä Tongan kansalaisia ovat sellaiset henkilöt, joiden vanhemmista vähintään toisella on maan kansalaisuus lapsen syntyessä.
Kansalaisuuden saaminen hakemuksella.
Tongan kansalaisuuden myöntämisestä päättää loppupeleissä maan kuningas, ja kansalaisuuden saaneen tulee vannoa uskollisuudenvala. Lisäksi hakijoiden tulee täyttää seuraavat ehdot:
Tongan kansalaisen kanssa naimisissa oleva henkilö voi saada kansalaisuuden ilmoituksella, mikäli hakija asuu avioliitossa Tongan alueella ja vannoo uskollisuudenvalan. Kansalaisuuteen vaadittava uskollisuudenvala on vannottava pääministerin, tai hänen nimittämänsä sijaisen (kuten toisen ministerin tai diplomaattisen edustajan), läsnä ollessa. Vala on muodoltaan seuraavanlainen:I A. B. swear by Almighty God that I will be faithful and bear true allegiance o His Majesty the King his heirs and successors according to the Law and Constitution of Tonga.Tongan perustuslain mukaan hakemuksen perusteella kansalaisuuden saaneilla tongalaisilla on samat oikeudet ja velvollisuudet kuin syntyperäisilläkin, paitsi oikeus tiettyihin perinnöllisiin tai kunnallisiin maapalstoihin.
Kaksoiskansalaisuus ja kansalaisuuden menettäminen.
Vuonna 2006 Tonga päätti sallia kaksoiskansalaisuuden. Syynä oli muun muassa suojella ulkomaalaisten kanssa naimisissa olevien tongalaisten naisten oikeutta perintömaihinsa Tongalla.
Syntyperäiset tongalaiset eivät voi luopua kansalaisuudestaan. Hakemuksella kansalaisuuden saaneet voivat menettää kansalaisuutensa, mikäli henkilö on tuomittu yli kahden vuoden vankeuteen tai todettu syylliseksi muun muassa terrorismiin, maanpetokseen tai kuninkaan kunnian loukkaukseen.
Vanha talvitie

 
Vanha talvitie () on Helsingin Sörnäisissä ja Hermannissa sijaitseva noin 900 metriä pitkä katu. Se johtaa Kalasataman Työpajankadulta pohjoiseen pääkadulle Hermannin rantatielle ja sieltä edelleen itään Verkkosaaren venesatamaan Vanhankaupunginlahden rantaan ja muodostaa rajan Sörnäisten kaupunginosaan kuuluvan Kalasataman osa-alueen sekä Hermannin kaupunginosaan kuuluvien Hermanninmäen ja Hermanninrannan osa-alueiden välillä. Kadun länsipuolella sijaitsevat Helsingin Tukkutori ja Agroksenmäen holvikellari sekä itäpuolella Kalasatamaan kuuluvia asuin-, toimisto- ja varastorakennuksia. Niistä kolme on suojeltu: Vanha talvitie 9, 11, ja 13.
Katu on saanut nimensä talvitiestä, joka vielä 1800-luvun alussa johti jäiden yli pohjoiseen Viikkiin, Malmille ja Sipooseen. Vanhan talvitien kohdalla sijaitsi tunnettu levähdyspaikka Vinterkrogen, talvikrouvi. Katu sai nykyisen nimensä vuonna 1954. Aikaisemmin sen oli vuonna 1901 saanut läheisen Kulosaaren mukaan nimen "Brändögatan", jonka suomalaiseksi vastineeksi vahvistettiin vuonna 1909 Brändönkatu ja vuonna 1928 Kulosaarenkatu.
Aikaisemmin katu päättyi Hermannin rantatielle, mutta Kalasataman ranta-alueelle vuonna 2016 vahvistetun asemakaavan mukaisesti sitä jatkettiin Vanhankaupunginlahden rantaan saakka.
Larodde

Larodde on kunta Ranskassa Puy-de-Dômen departementissa Auvergne-Rhône-Alpesin alueella. Se sijaitsee Dordognejoen varrella, noin 66 kilometriä Clermont-Ferrandin kaupungista lounaaseen.
Kunnan kohdalla Dordognejoki on osa Lac de Bort-les-Orguesin tekojärveä. Larodden kirkko on omistettu Martinus Toursilaiselle. Kirkko on romaaninen, mutta sen goottilainen kuisti on peräisin 1100-luvulta.
Vašlovanin kansallispuisto

Vašlovanin kansallispuisto () on luonnonsuojelualue Georgiassa Kakhetin alueen itäosassa Dedoplistsqaron piirikunnan alueella. 
Puiston alueita on suojeltu vuodesta 1935 alkaen. Suojeltujen alueiden kokonaisuus sisältää Vašlovanin luonnonsuojelualueen, kansallispuiston ja 3 rauhoitettua luonnonmonumenttia – Kotkarotko, Takhti-Tepan mutatulivuoret ja Kaklisqure Alazanin tulvametsä. Sen alueelle kuuluu Pantišara-Vašlovanin massiivi, jonka korkeus on 300–600 metriä merenpinnan yläpuolella. Nimi Vašlovani liittyy pistaasi- ja omenapuihin. Vašlovanissa suojeltujen alueiden yhteispinta-ala on 35 292 ha.
Korkeuserojen takia puistossa on monimuotoinen kuiva maisema pienellä alueella. Alueen luontotyyppejä ovat autiomaa, puoliautiomaa, arot, kuivat harvat metsät ja lehtimetsät. Edellä lueteltujen vyöhykkeiden lisäksi on tulvametsiä, kallioiden kuivakkokasveja ja vuorten juurella kärsimyskruunumetsiä. Suojelualueella tunnetuista 600 kasvilajista 28 on kotoperäisiä Kaukasiassa ja 5 Georgian alueella.
Kansallispuiston alueella on monipuolinen eläimistö, johon kuuluu 62 nisäkäslajia, 135 lintu-, 30 matelija-, 20 kala- ja 4 sammakkoeläinlajia. Siellä on sakaaleja, kettuja, kaneja, susia, ilveksiä, viidakkokissoja, villisikoja, piikkisikoja ja jopa karhuja. 35 lajia on Georgian uhanalaisten lajien Punaisella listalla. Toisinaan eläimiä vaeltaa alueelle Azerbaidžanin puolelta: esimerkiksi persianleopardi on näyttäytynyt riistakamerassa.
Puistosta on löydetty myös monia fossiileja.
Tušetin kansallispuisto

Tušetin kansallispuisto () on luonnonsuojelualue Georgiassa Kakhetin alueella Akhmetan piirikunnan alueella. 
Tušetin alue Kaukasuksen rinteillä tunnetaan ainutlaatuisesta kulttuuristaan, paikallisista hevos- ja lammasroduista sekä lampaanmaitojuustosta.
Tušetin kasvillisuus on tunnettua monimuotoisuudestaan, täällä on tavattu 1062 kasvilajia. Kansallispuiston metsien pääosassa on mänty. Mäntymetsä on levinnyt 1700–2000 metriä merenpinnan yläpuolelle ja sen kokonaispinta-ala on noin 15000 hehtaaria. Mäntymetsien yläpuolella 1700–2400 metriä merenpinnan yläpuolella kasvaa koivuja. Lehtimetsien kokonaispinta-ala on alle 1400 hehtaaria. Subalpiiniset metsät kattavat yhteensä 6200 hehtaaria, ja niiden korkeus on 1700 metristä 2600 metriin.
Kansallispuistossa on tavattu noin 180 selkärankaista eläinlajia, joista noin 60 nisäkkäitä ja 120 lintuja, 3 matelijaa, 6 sammakkoeläintä ja yksi kalalaji.
Suurista sorkka- ja kavioeläimistä puistossa on mahdollista tavata kauriita ja toisinaan peuroja. Villisikoja tulee säännöllisesti naapurivaltiosta Dagestanin puolelta.
Doverin pulveri

Doverin pulveri () oli aiemmin Suomenkin farmakopeassa määritelty lääkintään käytetty seos. Se sisälsi yhden osan oopiumia, yhden osan oksetusjuurta ja 8 osaa maitosokeria. Sitä käytettiin lääkkeenä yskän ja ripulin hoitoon.
Lääkeseoksen kehitti englantilainen lääkäri ja seikkailija Thomas Dover 1732. Lääke oli alun perin tarkoitettu kihdin hoitoon, mutta lääkärit ja farmaseutit suosittelivat jauhetta erityisesti kipuihin, ripuliin ja unettomuuteen. Lääkettä käytettiin 1930-luvulle asti.
Silmävesi

Silmävesi () on silmän hautomiseen tai huuhtomiseen tarkoitettu mieto lääkeliuos. Sen valmistamisen tulee tapahtua mahdollisimman aseptisesti eli estäen tartunnanaiheuttajien pääsy tuotteeseen. Silmävettä valmistettaessa lääkeaineet ja tarvittavat lisäaineet liuotetaan steriloituun tislattuun veteen tai muuhun steriiliin liuottimeen. Silmävetenä on aiemmin käytetty kaksiprosenttista boorihappoliuosta tai puhtaaksi kiehautettua 0,5–1-prosenttista keittosuolaliuosta.
Kansankielessä silmävesi-sanaa käytettiin merkityksessä silmän kammioneste. Värittömän niukkaproteiinisen kammionesteen avulla silmän verisuonettomiin kudoksiin siirtyy happea ja ravintoaineita. Kammionestettä valuu ulos silmästä esimerkiksi tapaturmassa, joka puhkaisee sarveiskalvon.
EM-rallikausi 2014

EM-rallikausi 2014 oli rallin EM-sarjan kausi vuonna 2014. 
Kilpailukalenteri.
Kaudelle suunniteltiin ajettavaksi 12 kilpailua, joista kolme kuuluisi Winter Challenge -minisarjaan. Talvihaasteeseen kuuluisivat Sibiu Rally Romaniassa, Jänner-ralli Itävallassa sekä Rally Liepāja Latviassa. Romanian kilpailu peruttiin myöhemmin erityisen suuren lumimäärän ja huonon kelin vuoksi.
Tulokset.
Kuljettajien mestaruuden voitti Esapekka Lappi ennen Sepp Wiegandia. Lappi keräsi kaudella 162 pistettä ja Wiegand 128 pistettä kymmenessä kilpailussa yhdestätoista.
Jänner-rallin voitti Robert Kubica.
Latvian rallin voitti Lappi.
Craig Breen voitti Akropolis-rallin uudella Peugeot 208 T16 -autolla.
Circuit of Irelandin voitti Lappi.
Bernardo Sousa voitti Azoreiden rallin.
Ypres-rallin voitti Freddy Loix.
Viron rallin voitti Ott Tänak.
Rally Zlínin voitti Vaclav Pech. 
Kyproksen rallin voitti Yazeed Al Rajhi. 
Lappi voitti Valais'n kilpailun Sveitsissä ennen tallikaveria Wiegandia ja nousi viiden pisteen päähän mestaruuden varmistamiseksi. 
Kauden viimeisenä ajetun Korsikan rallin voitti Stéphane Sarrazin.
Tallinnanlahti

Tallinnanlahti () on Tallinnan edustalla sijaitseva lahti, joka rajautuu Suurupinniemeen, Viimsinniemeen, Naissaareen ja Aegnan saareen. Se kattaa 250 km² kokoisen alueen. Lahden syvyys on enimmillään ainakin 90 metriä. Syvin kohta sijaitsee Aegnan ja Naissaaren välissä. Lännessä Tallinnanlahti jakautuu vielä Paljassaaren ja Kakumäen lahdiksi. Toisen määritelmän mukaan lahti rajautuu lännessä jo Paljassaareen ja idässä Miidurantaan. Piritajoki ja monta pienempää virtaa laskevat Tallinnanlahteen. Lahden rannikolla sijaitsee useita satamia. Ensimmäinen laituri alueelle rakennettiin 1600-luvulla.
Džavakhetin kansallispuisto

Džavakhetin kansallispuisto () on luonnonsuojelualue Georgiassa Samtskhe-Džavakhetin alueella. 
Džavakhetin tasangolla on monia järviä, mukaan lukien Georgian suurin järvi, Paravani. Ylänkö on Georgian kylmin paikka talvella, ja sen järvet jäätyvät joka talvi. Džavakhet on pääosin metsätön alue. Harvakseltaan on istutettu mäntymetsiköitä. Osa järvialueista on kasvanut umpeen suotyypeiksi.
Madatapa-, Khantšali- ja Kartsakhijärvet ovat vesilintujen suosimia alueita.
Lanobre

Lanobre () on kunta Ranskan keskiosassa Cantalin departementissa Auvergne-Rhône-Alpesin alueella. Se sijaitsee noin 36 kilometria Mauriacin kaupungista koilliseen.
Kunnan nähtävyys on linna Château de Val. Se rakennettiin 1400-luvulla 30 metriä korkealle kalliolle, josta oli näkymä Dordognejoen laaksoon. 1950-luvulla jokeen valmistui pato, jolloin Lanobren kunnan kohdalla joki laajeni Lac de Bort-les-Orguesin tekojärveksi. Linna kuitenkin jäi juuri vedenpinnan yläpuolelle. Nykyään linnan omistaa Bort-les-Orguesin kunta. Se toimii nykyään museona, konserttisalina, näyttelytilana sekä majoitustilana.
Varma Kylmälehto

Varma Gabriel Kylmälehto on Ilkka Korhosen esittämä kuvitteellinen hahmo "Maalaiskomedia"-sarjassa. Hän on ammatiltaan hauturi ja koulutukseltaan väitetysti patologi. Hänen käyttää pyöreitä silmälaseja sekä vihreää päähinettä, ja hän omistaa haulikon. Lisäksi hänen puhetyyliinsä kuuluu itsekeksitty tieteellinen kielenkäyttö.
Hahmon kaari.
Kylmälehto esiintyi ensimmäisen kerran "Vain muutaman huijarin tähden" -sarjassa, kun Matias Pohto saapui Kuusniemen pappilaan. Hänet esiteltiin kukka- ja hautaustoimiston pitäjänä. Hän toimi myös Kuusniemen virkaatekevänä terveystarkastajana sekä oli kunnan valtuustoryhmän jäsen. Hän oli myös rakastunut pappilan taloudenhoitajaan Valma Ala-Viehkoon yksipuolisesti. Sarjan loppupuolella kun Kylmälehto syyllistyi murhayritykseen, hänellä todettiin olevan mielenterveysongelmia, ja hänet toimitettiin Pitkäniemen sairaalaan.
Sarjassa "Mooseksen perintö" Kylmälehto palasi ja hänen kerrottiin parantuneen. Hänellä oli uusi jätealan yritys Jätektör Ky. Ahti Kiiski lähestyi Kylmälehtoa, jotta tämä voisi auttaa uuden ydinjätelaitoksen sijoittamisessa Kuusniemen Urmaankalliolle. Hän esimerkiksi lavasti kunnanvaltuuston jäseniä syyllisiksi ympäristörikokseen, ampui jäljennettyjä kalliomaalauksia pois kalliosta ja yritti saada nimikirjoitusta tontinluovutussopimukseen aseella uhaten.
Kylmälehto oli aiemmin tehnyt terveystarkastajana tutkimuksia Kuusjärven juomakelpoisuudesta, ja vesiteollisuusyrittäjä Armas Hakkarainen pyysi tältä jälleen apua "Turvetta ja timantteja" -sarjassa, jotta tämä saisi selville järven veden juomakelpoisuuden. Kylmälehto kuitenkin jäi auttamaan suolle, ja keksi että tulevalla teollisuusalueella oli kimberliittiesiintymä.
Guamin yliopisto

Guamin yliopisto (, ) on Guamilla sijaitseva julkinen yliopisto. Se perustettiin vuonna 1952 territorion hallituksen aloitteesta nimellä Guamin territorion korkeakoulu (). Alkuperäinen tarkoitus oli kouluttaa opettajia paikallisiin kouluihin, ja korkeakoulu toimi Ohion osavaltionyliopiston ohjauksessa. Nykyinen kampus Mangilaossa valmistui vuonna 1960 ja siitä tuli saman tien korkeakoulutuksen keskus Mikronesiassa. Ensimmäiset kandidaatintutkinnot myönnettiin vuonna 1962 ja vuotta myöhemmin se sai Yhdysvaltain opetusministeriöltä laajemman autonomian. Lopulta vuonna 1968 korkeakoulu korotettiin yliopiston asemaan.
Syksyllä 2022 yliopistolla opiskeli 2669 opiskelijaa. Marraskuussa 2023 yliopiston rehtorina aloitti Anita Borja Enriquez.
Hallinnollisesti yliopisto jakautuu kuuteen tiedekuntaan:
Yliopisto perii lukukausimaksuja sen perusteella onko opiskelija paikallisia (6110 dollaria) vai territorion ulkopuolelta (11 414 dollaria).
Sosna-U

Sosna-U (, ’Mänty-U’) on alun perin valkovenäläinen panssarikanuunan digitaalinen tähtäinjärjestelmä, jota käytetään T-72B3-, T-80BVM- ja T-90MS-panssarivaunuissa. Tähtäinjärjestelmän kehitti AAT Pelenh Valko-Venäjällä ja myöhemmin kehitystyötä jatkoi Venäjällä AO VOMZ. Tähtäinjärjestelmässä on päivänvalotähtäin, lämpötähtäin ja laseretäisyysmittari. Siinä on myös sisäänrakennettu ballistinen tietokone, joka ottaa huomioon ympäristön lämpötilan, ammusten lämpötilan ja senhetkisen ilmanpaineen laskeakseen valitun ammustyypin lentoradan.
Sosna-U:n keskeinen osa on Catherine-FC-lämpökamera, jonka valmistaa ranskalainen Thales. Pakotteiden vuoksi Venäjä on joutunut korvaamaan ranskalaiset komponentit venäläisillä, ja uudistettu tähtäinjärjestelmä on nimetty PNM-T:ksi.